Tarybos reglamentas (EEB) Nr. 2583/2001
2001 m. gruodžio 19 d.
iš dalies keičiantis Reglamentą (EEB) Nr. 2204/90, nustatantį bendro pieno ir pieno produktų rinkos organizavimo papildomas bendrąsias taisykles, taikomas sūriui
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Pagal Reglamentą (EEB) Nr. 2204/90 [3] kazeinų ir kazeinatų naudojimas gaminant sūrį priklauso nuo išankstinio leidimo, o minėto reglamento 3 straipsnio 3 dalyje numatyta Bendrijos nuobauda, taikoma tuo atveju, kai jie naudojami neturint leidimo, visų pirma remiantis nugriebto pieno verte, apskaičiuota pagal nugriebto pieno miltelių intervencinę kainą.
(2) Šios nuobaudos tikslas - panaikinti ekonominius pranašumus, susidariusius dėl neteisėto naudojimo, apskaičiuojant nuobaudą reikėtų remtis nugriebto pieno miltelių rinkos kaina, kuri tiksliau atspindi tikrąją nugriebto pieno, kuris gaminant sūrį naudojamas kaip žaliava, kainą,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2204/90 3 straipsnio 3 dalis keičiama taip:
"3. Nepažeidžiant suinteresuotų valstybių narių nustatytų ar nustatytinų nuobaudų, už neturint leidimo panaudoto kazeino ir kazeinatų 100 kilogramų kiekį turi būti sumokėta suma, lygi 110 % skirtumo tarp nugriebto pieno vertės, būtinos 100 kilogramų kazeinų ir kazeinatų pagaminti, apskaičiuotos pagal nugriebto pieno miltelių rinkos kainą, ir kazeino bei kazeinatų rinkos kainos.
Šios vertės nustatomos 1999 m. gegužės 17 d. Tarybos reglamento (EB) Nr. 1255/1999 dėl bendro pieno ir pieno produktų rinkos organizavimo [4] 42 straipsnyje nustatyta tvarka."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 19 d.